РЕШЕНИЕ НА КОМИСИЯТА
от 27 март 2008 година
за изменение на Решение 2005/779/ЕО относно ветеринарномедицинските мерки за защита срещу везикулозната болест по свинете в Италия
(нотифицирано под номер C(2008) 1092)
(текст от значение за ЕИП)
(2008/297/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 10, параграф 4 от нея,
като има предвид, че:
(1)
Решение 2005/779/ЕО на Комисията от 8 ноември 2005 г. относно ветеринарномедицинските мерки за защита срещу везикулозната болест по свинете в Италия (2) бе прието в отговор на наличието на тази болест в Италия. Посоченото решение определя ветеринарномедицинските правила относно везикулозната болест по свинете за регионите от споменатата държава-членка, които са признати за незасегнати от везикулозната болест по свинете и за регионите, които не са признати за незасегнати от тази болест.
(2)
След появата на огнища на везикулозната болест по свинете в Италия през 2007 г. в някои провинции, намиращи се в региони, признати за незасегнати от тази болест, горепосочената държава-членка взе мерки в съответствие с Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (3).
(3)
Освен това Италия прекрати статута на свободни от болестта на провинциите, които са изложени на потенциален риск от по-нататъшно разпространение на везикулозната болест по свинете. Италия също така забрани движението на свине от тези провинции към други региони на Италия, както и към други държави-членки.
(4)
Мерките, взети от Италия, се оказаха ефективни. Ето защо е целесъобразно да се измени Решение 2005/779/ЕО с оглед да се предвиди прекратяване на статута на свободна от болестта на провинция, която се намира в регион, признат за свободен от везикулозната болест по свинете, за да може Италия да реагира своевременно и по прозрачен начин в случай на поява на тази болест в региони, признати за свободни от тази болест. Следователно възможността за прекратяване на статута следва да бъде за ограничен период и ако след изтичането на установения период рискът все още съществува, следва да се вземе решение в съответствие с член 10, параграф 4 от Директива 90/425/ЕИО.
(5)
Освен това, често първичен източник за разпространението на везикулозната болест по свинете са събирателните центрове за свине. В тази връзка Италия взе мерки за подобряване контрола на движението на свине от събирателни центрове и за предотвратяване на евентуално разпространение на тази болест. Ето защо мерките по отношение на наблюдението на събирателни центрове за свине, и по-специално по отношение на извършване на тествания и вземане на проби, следва също така да бъдат засилени.
(6)
Решение 2005/779/ЕО следва да бъде съответно изменено.
(7)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2005/779/ЕО се изменя, както следва:
1.
Заглавието на глава II се заменя със следното:
„ПРИЗНАВАНЕ НА РЕГИОНИ, ПРОВИНЦИИ И СТОПАНСТВА В ИТАЛИЯ ЗА СВОБОДНИ ОТ ВЕЗИКУЛОЗНА БОЛЕСТ ПО СВИНЕТЕ“
2.
Добавя се следният член 3а:
„Член 3а
Прекратяване статута на свободни от болестта на провинции в регион, признат за свободен
1. Италия гарантира, че когато се установи огнище на везикулозна болест по свинете в провинция, намираща се в регион, признат за свободен от везикулозна болест по свинете, статутът на тази провинция като свободна от везикулозна болест по свинете се прекратява незабавно, освен ако произходът на инфекцията не бъде категорично уточнен като вторично огнище и епидемиологичното проучване, проведено в съответствие с член 8 от Директива 92/119/ЕИО, по отношение на огнището, покаже, че рискът от по-нататъшно разпространение на тази болест е незначителен.
2. Мерките, предвидени в членове 7, 8 и 9, се прилагат за провинцията, посочена в параграф 1.
3. Италия може повторно да признае посочената в параграф 1 провинция за свободна от везикулозна болест по свинете, ако са изпълнени следните условия:
а)
всички стопанства в провинцията са предоставили два пъти в интервал от 28 до 40 дни проба за серологично изследване, събрана от определен брой свине, достатъчен, за да се установи предполагаемо разпространение на везикулозната болест по свинете от 5 % с 95 % доверителен интервал, а резултатите са били отрицателни;
б)
мерките в предпазните и надзорните зони, определени около огнища на везикулозната болест по свинете в провинцията, не се прилагат занапред в съответствие с точка 7, параграфи 3 и 4 и точка 8, параграф 3, буква б) от приложение II към Директива 92/119/ЕИО;
в)
резултатите от епидемиологичното проучване, проведено в съответствие с член 8 от Директива 92/119ЕИО по отношение на огнища на везикулозната болест по свинете, не са показали никакъв риск от по-нататъшно разпространение на болестта.
4. Италия незабавно съобщава на Комисията и на останалите държави-членки за всички мерки, които е взела съгласно параграфи 1, 2 и 3, и публикува тези мерки. Упоменатият в параграф 1 период на прекратяване не превишава 6 месеца.“
3.
В член 5 параграф 3 се заменя със следното:
„3. В събирателните центрове за свине всеки месец се вземат следните проби:
а)
за серологично изследване, обхващащо такъв брой свине, достатъчен да се установи предполагаемо разпространение на везикулозната болест по свинете от 5 % с 95 % доверителен интервал;
б)
за вирусологично изследване на изпражнения, събрани от всеки бокс, където се държат или са били държани прасета.“
4.
В член 6 параграф 4 се заменя със следното:
„4. В събирателните центрове за свине всеки месец се събират следните проби:
а)
за серологично изследване, обхващащо такъв брой свине, достатъчен да се установи предполагаемо разпространение на везикулозната болест по свинете от 5 % с 95 % доверителен интервал;
б)
за вирусологично изследване на изпражнения, събрани от всеки бокс, където се държат или са били държани прасета.“
Член 2
Адресати на настоящото решение са държавите-членки.
Съставено в Брюксел на 27 март 2008 година.